Foto: Tomislav Miletić/ Pixsell

ANTIFAŠIZAM je civilizacijska stečevina koja bi svakoj normalnoj osobi trebala biti prihvatljiva. Ne morate govoriti da ste antifašist, to bi se trebalo podrazumijevati. Jedna od glavnih odlika antifašizma je sloboda pojedinca, a jedan vid slobode je pravo na prosvjed.



S porukom da Zagreb mora ostati "nepokoreni grad" i sačuvati svoje antifašističke vrijednosti, a uoči sjednice zagrebačke Gradske skupštine na kojoj će odlučivati o promjeni imena Trga maršala Tita, nekoliko stotina ljudi prosvjedovalo je sinoć na Trgu žrtava fašizma.



Na skupu se, uz zastave Radničke fronte i zastave bivše Socijalističke Republike Hrvatske, našlo i nekoliko zastava sa srpom i čekićem, međunarodnim simbolima komunizma. Upravo su srp i čekić bili najpoznatiji amblemi na zastavi zloglasnog SSSR-a. Službena zastava SSSR-a bila je crvene boje, a u gornjem lijevom kutu nalazili su se srp i čekić, iznad kojih je bila crvena petokraka obrubljena žutom bojom, da se vidi na crvenoj pozadini. I takvih je zastava sinoć bilo.





Postavlja se pitanje zbog čega hrvatski antifašisti podržavaju totalitarnu komunističku ideologiju Sovjetskog Saveza koja je kriva za smrt milijuna ljudi tijekom sedam desetljeća koliko je otprilike trajala.



Da stvar bude ironičnija, upravo je Tito, u čije se ime prosvjednici kunu, 1948. godine raskrstio s SSSR-om i dao ogromnu međunarodnu pljusku Staljinu, simbolu totalitarnog Sovjetskog Saveza.



Iako je riječ o totalitarnoj ideologiji u kojoj su ljudska prava bila nepoznat pojam, SSSR je odigrao jednu od ključnih uloga u, kako su ga sami zvali, "Velikom domovinskom ratu". Naravno, radi se o ratu koji je u svijetu poznat kao Drugi svjetski rat. No ta činjenica nikako ne može isprati sva zla koja su se učinila u ime srpa i čekića. Kao što ni, evo zgodne paralele, HOS-ov veliki doprinos u Domovinskom ratu nikako ne može sprati svu ljagu s pozdrava "Za dom spremni" koji su izmislile i u najprljavije svrhe koristile ustaše.



Može se postaviti pitanje jesu li antifašisti koji brane ime Trga maršala Tita mahali zastavama zemalja pobjednica u ratu protiv nacističke Njemačke. Odgovor glasi - teško, jer nismo vidjeli britanske i američke zastave na jučerašnjem skupu u Zagrebu.



Zbog toga ostaje pitanje zbog čega prosvjednici tako uporno mašu zastavama SSSR-a, totalitarnog sustava koji je u jednom momentu čak zaprijetio vojnom akcijom Titovoj Jugoslaviji.

Tekst se nastavlja ispod oglasa



